
ДО
КОМИСИЯ ПО ИКОНОМИКА,
ИНВЕСТИЦИОННО НАСЪРЧАВАНЕ И 
ЖИЛИЩНА ПОЛИТИКА
ПРИ ОБЩИНСКИ СЪВЕТ БЛАГОЕВГРАД

О Т Г О В О Р
Относно: писмо с №В-00-491 –(1) от 14.07.2026г.

УВАЖАЕМИ ГОСПОЖИ И ГОСПОДА,

[bookmark: _Hlk233705361]Във връзка с Ваше писмо под горния номер предоставям исканата информация: 

„СБАЛПФЗ-Св. Иван Рилски-Благоевград“ ЕООД е специализирано лечебно  заведение, което осъществява своите дейности . в съответствие с утвърдените по реда на чл. 6, ал. 1 от Закона за лечебните заведения медицински стандарти и Правилата за добра медицинска практика. В съответствие с подписаният договор за управление на дружеството управителя е поел задължения включително и в насока да се повиши дейността и качеството на предоставените медицински услуги. В този смисъл същият разполага с правомощията сам да определя бъдещия състав и функциите на заетите в ЛЗ. В допълнение - болницата е автономно медицинско звено, което се отчита пред Общинският съвет Благоевград, но носи самостоятелна отговорност за постигнатите резултати.

По т. 1 от писмото: 
1. Съществувала ли е длъжността „Експерт връзки с обществеността“ в структурата на дружеството преди назначаването на г-н Иван Стоянов Станчев?

[bookmark: _Hlk235524611]Към момента на назначаването на г-н Иван Стоянов Станчев длъжността „Експерт връзки с обществеността“ не съществуваше в структурата на дружеството.
При назначаването ми за управител на „СБАЛПФЗ Благоевград“ ЕООД се направи щателен анализ на състоянието на ЛЗ, при който се установиха редица предизвикателства и необходимост от предприемане на организационни, лечебно-диагностични, инфраструктурни и административни мерки за неговото развитие и устойчиво функциониране. 
Основните приоритети бяха следните:
1. Повишаване на конкурентоспособността на лечебното заведение:
СБАЛПФЗ Свети Иван Рилски Благоевград ЕООД осъществява дейността си в условията 
на силно конкурентна среда с две мощни болнични структури, каквито са (МБАЛ-Благоевград АД и МБАЛ-ПУЛС АД) - ситуирани на територията на град Благоевград, които също разполагат с вътрешни отделения и изпълняват клинични пътеки по договор с НЗОК.! Това ни задължава ежедневно да провеждаме активна политика за популяризиране на нашият висок професионализъм, привличане на пациенти, чрез предоставяне на качествени медицински услуги, професионализъм, коректност и добро отношение.  
2. Обезпечаване на ЛЗ с необходимите медицински кадри
Сред основните приоритети си остава предприемането на действия за привличане и задържане на лекари със специалност „Пневмология и фтизиатрия“, както и на медицински сестри и други здравни специалисти, с оглед обезпечаване на нормалното функциониране и развитието на лечебното заведение. Назначени са 2-е нови лекарки, като от август ще започне работа и лекарка, която е завършила тази година и има желание да продължи професионалното си развитие при нас.
3. Реализиране на проекти за развитие и разширяване на дейността:
· организиране на профилактични кампании за активно издирване на фокусите на 
туберкулоза в област Благоевград посредством изследване на пациентите с мобилен флуорограф по населени места.
· изграждане на медицински център
· преместване на клиничната лаборатория от третия на първия етаж с цел осигуряване 
на по-добра достъпност за пациентите, особено за възрастните хора и лицата с намалена подвижност;
· разкриване на ТЕЛК комисия /изпълнение на постановление № 47 на министерски 
съвет от 13.03.2024 год./
· закупуване на нов рентгенов апарат с мамограф с оглед осигуряване на 
непрекъснатост на диагностичната дейност, тъй като използваният към момента апарат е в експлоатация от 1986 г., технически и морално остарял е и поддръжката му е затруднена поради липсата на резервни части.
4. Подобряване на материалната база, техническата инфраструктура и логистиката
· изготвяне на конструктивно становище, необходимо за издаване на удостоверение за 
търпимост, във връзка с липсата на документи, удостоверяващи законността на съществуващия сграден фонд.;
· изграждане на защитна стена (Firewall) в изпълнение на изискванията на Закона за 
киберсигурност;
· модернизиране (upgrade) на сървърната инфраструктура на болница;
· изграждане на Wi-Fi покритие на територията на цялото лечебно заведение;
· изграждане на система за видеонаблюдение с оглед повишаване сигурността на 
пациентите, персонала и имуществото, предвид павилионния тип на болничния комплекс;
· изграждане на система „паник бутон“ за повишаване сигурността на персонала;
· подобряване на организацията на паркирането и състоянието на паркинговата 
инфраструктура чрез изграждането на два паркинга на територията на лечебното заведение;
· изграждане на два нови лекарски кабинети;
· обособяване на нова чакалня за пациентите;
· ремонт на покривните конструкции с цел предотвратяване на последващи повреди по 
сградния фонд;
· извършване на текущи ремонти и модернизация на ВиК и електрическата инсталация, 
включително изграждане на втора независима връзка за водоснабдяване на лечебното заведение, както и ремонти на болнични стаи, парова централа, гаражни клетки и други помещения.
	Предвид обема и спецификата на тези задачи беше необходимо изграждането на административен капацитет, който да подпомага подготовката и реализирането на проекти, комуникацията с държавни и общински институции, както и дейностите по публичност и информиране, съпътстващи развитието на лечебното заведение.

	По т. 2 от писмото: 
[bookmark: _Hlk235542175]	2. На какво основание и по какъв ред е назначен г-н Иван Стоянов Станчев на длъжността „Експерт връзки с обществеността“?
Основанието за разкриване на длъжността „Експерт връзки с обществеността“ е следствие на задълбочен и подробен анализ на организационните потребности и необходимостта от обединяване на дейностите по управление на проекти, публичност, комуникация и взаимодействие с институции и обществеността, изискващи ежедневна непрекъсната заангажираност, с цел – подобряване качеството на медицинските услуги предоставяни от ЛЗ. Поемането на тези неотложни задачи от личност, която има компетентността, силите и желанието да се справи с тях в значителна степен ще облекчи дейността на управителя и ще повиши възможностите за по-голям контрол, по-голяма бързина и прецизност при тяхното изпълнение. Това е и най-важното основание, на което г-н Иван Стоянов Станчев бе назначен на длъжността „Експерт връзки с обществеността“. 
[bookmark: _Hlk235542359]Г-н Иван Стоянов Станчев е назначен по трудово правоотношение при условията и по реда на Кодекса на труда, въз основа на сключен трудов договор първоначално на длъжност „Ръководител проекти“, с изпитателен срок от 6 месеца. Впоследствие, с оглед необходимостта лечебното заведение да изгради административен капацитет за подготовка, разработване и управление на проекти, включително по европейски и национални програми за финансиране, приблизително два месеца след назначаването му, длъжността беше трансформирана в „Експерт връзки с обществеността“, като промяната е извършена чрез изменение на щатното разписание и длъжностната характеристика. Необходимостта от тази организационна промяна беше обусловена от установената липса на административен капацитет за разработване и управление на европейски и национални проекти, привличане на външно финансиране, изпълнение на изискванията за публичност по проектите, както и за осъществяване на ефективна комуникация с обществеността и институциите. Във връзка с поставените цели промяната беше да се осигури по-ефективна организация на административната дейност и да се създадат предпоставки за привличане на средства за подобряване на материалната база, работната среда и качеството на медицинските услуги.
	По т. 3 от писмото: 
	Провеждана ли е конкурсна или друга процедура за заемане на посочената длъжност? Ако да - моля да бъдат представени съответните документи.
Длъжността не е от категориите длъжности, за чието заемане нормативен акт предвижда задължително провеждане на конкурс. Назначаването е извършено по реда на Кодекса на труда чрез сключване на трудов договор, в рамките на правомощията на управителя като работодател.
Съгласно Договора за възлагане на управлението на „Специализирана болница за активно лечение на пневмо-фтизиатрични заболявания – Благоевград“ ЕООД, управителят има правомощия да осъществява функциите на работодател по отношение на работещите в дружеството, включително да сключва, изменя и прекратява трудови договори, да определя задълженията на работниците и служителите и да извършва промени в щатните разписания, налагащи се в процеса на дейността на дружеството.
Същите правомощия произтичат и от чл. 69 от Закона за лечебните заведения, съгласно който управителят на лечебното заведение управлява лечебното заведение, представлява го пред трети лица и е работодател на всички работещи в него, както и извършва структурни и организационни промени. Поради липсата на законово изискване за провеждане на конкурс или друга специална процедура за заемане на длъжността, не са съставяни документи, свързани с провеждането на такава процедура.

По т. 4 от писмото: 
Какви са изискванията за заемане на длъжността „Експерт връзки с обществеността“ - образование, професионален опит, квалификация и други условия?
Изискванията за заемане на длъжността са:
  Образование: висше образование – образователно-квалификационна степен „бакалавър“ или „магистър“;
  Професионална квалификация: образование в областта на връзките с обществеността, комуникациите, публичната администрация, икономиката, здравенмениджмънт или друго направление, относимо към изпълняваните функции;
  Професионален опит: практически опит в областта на публичните комуникации, административната координация, управлението на процеси, взаимодействието с институции или организационната дейност;
  Допълнителни умения и компетенции: умения за официална комуникация, работа с институции и партньори, подготовка на документи, организационни и комуникационни умения, познаване на основни нормативни изисквания, свързани с дейността на лечебното заведение.
Г-н Иван Станчев притежава висше образование с образователно-квалификационна степен „магистър“, което отговаря на изискванията за заемане на длъжността „Експерт, връзки с обществеността“.
При назначаването му е отчетен притежаваният професионален опит в областта на връзките с обществеността, комуникациите, административната координация и взаимодействието с различни заинтересовани страни. Придобитият практически опит в областта на публичните комуникации и представянето на организации пред външни аудитории съответства на основните функции и цели на длъжността.
Наред с опита в сферата на връзките с обществеността, в периода 2004–2011 г. г-н Станчев е заемал длъжностите регионален мениджър и заместник-управител, при което е придобил допълнителни компетенции в областта на организацията и управлението на дейности, координацията на процеси и комуникацията с различни институции и партньори.
В периода 2019–2021 г. е изпълнявал функциите на управител на търговски дружества, като е осъществявал организационно и административно управление, представлявал е дружествата пред държавни институции и контрагенти и е координирал тяхната дейност.
Въз основа на притежаваното образование, професионалния опит в областта на връзките с обществеността, както и придобитите управленски и комуникационни умения, при назначаването му е направена преценка, че г-н Иван Станчев притежава необходимата квалификация и практически умения за ефективно изпълнение на длъжността „Експерт, връзки с обществеността“, съобразно спецификата и потребностите на лечебното заведение.
	Практическо приложение на заеманата длъжност:
В рамките на изпълнението на трудовите си задължения г-н Иван Стоянов Станчев участва в дейности по организационна координация, институционална комуникация, публичност, подготовка на документи и административно подпомагане при реализирането на редица инициативи и проекти на лечебното заведение.
През периода на заемане на длъжността, със съвместните усилия на ръководството, медицинския и административния персонал и с неговото участие в изпълнение на възложените му функции, бяха реализирани или стартирани следните дейности:
1. Осъществяване на институционално сътрудничество със Световната здравна 
организация (СЗО), в рамките на което лечебното заведение беше посетено от представители на организацията. Проведени бяха работни срещи относно предизвикателствата пред болничното здравеопазване и контрола на туберкулозата в региона, възможностите за бъдещо сътрудничество и обмен на добри практики. В резултат на проведените срещи лечебното заведение получи специализирана лабораторна везна, необходима за подготовката на разтвори и извършването на лабораторни изследвания, с което беше подобрено техническото обезпечаване на лабораторната дейност. Срещата имаше съществено значение за установяването на пряк контакт с представители на СЗО, представянето на проблемите и потребностите на лечебното заведение и поставянето на основа за бъдещо институционално сътрудничество в областта на профилактиката и контрола на туберкулозата.
2. Осигуряване на мобилен флуорограф със съдействието на РЗИ – Благоевград и 
Министерството на здравеопазването, което позволи след повече от 35 години да бъдат възобновени изнесени профилактични прегледи за туберкулоза на територията на област Благоевград. В рамките на проведената кампания: 
· в гр. Сандански бяха прегледани около 150 лица, като при трима беше установена 
туберкулоза; 
· в гр. Благоевград бяха извършени 630 флуорографски изследвания по националната 
програма, като 58 пациенти постъпиха за лечение в лечебното заведение, което доведе и до увеличение на приходите с над 100 000 лева. 
3. Получено е конструктивно становище, необходимо за процедурата по издаване на 
удостоверение за търпимост на сградния фонд. Процедурата има за цел уреждане на правния статут на сградите и създаване на възможност те да бъдат използвани и поддържани законосъобразно, включително при реализиране на бъдещи инвестиции и проекти. 
4. Изградена е система за видеонаблюдение с цел повишаване сигурността на пациентите, 
персонала и посетителите, както и за опазване на имуществото на лечебното заведение, предвид павилионния тип на болничния комплекс и необходимостта от ефективен контрол върху достъпа и движението на територията му. 
5. Изградена е защитна мрежова инфраструктура (Firewall) с цел защита на 
информационните системи и медицинската информация, предотвратяване на неоторизиран достъп и осигуряване на съответствие с изискванията на Закона за киберсигурност, Регламент (ЕС) 2016/679 (GDPR) и приложимото законодателство в областта на защитата на личните данни. 
6. Модернизирана е сървърната инфраструктура с цел повишаване надеждността, 
сигурността и непрекъсваемостта на работата на информационните системи на лечебното заведение.Осигурено Wi-Fi покритие на територията на лечебното заведение. 
7. Въведена е система „Паник бутон“ с цел повишаване сигурността на медицинския 
персонал, пациентите и посетителите, както и за осигуряване на възможност за незабавна реакция при възникване на кризисни ситуации.
8. Подобрена организация на паркирането чрез изграждане на два нови паркинга с което 
се осигуриха допълнителни места за пациенти, посетители и персонал. 
9. Извършени текущи ремонти на съблекални, кабинети, електрически табла, осветление, 
покривни конструкции и парова централа. 
10. Премахнати са неизползваеми гаражни клетки (с отпаднала необходимостот години), с 
което беше освободено пространство за по-ефективното използване на територията на лечебното заведение и подобряване на достъпа и организацията на вътрешната инфраструктура.. 
11. Извършен е ремонт на кислородната система на лечебното заведение, представляваща 
критична част от медицинската инфраструктура. Дейността беше насочена към гарантиране на безопасното съхранение на медицинския кислород, предотвратяване на рискове, свързани с експлоатацията на системата, и осигуряване на надеждно снабдяване на болничните структури. Наличието на функционална кислородна система е ключово условие за качественото лечение на пациенти с белодробни заболявания, дихателна недостатъчност и други състояния, изискващи кислородна терапия. С извършения ремонт се подобри безопасността на пациентите и персонала и се гарантира непрекъснатостта на лечебно-диагностичния процес. 
Проекти и инициативи в процес на реализация
Към настоящия момент лечебното заведение работи по реализирането на следните приоритетни дейности:
· обезпечаване на кадровия състав чрез привличане на лекари (пулмолози, алерголог, 
педиатър), магистър-фармацевт и медицински сестри; 
· Провеждане на програми за продължаващо обучение и повишаване квалификацията на 
медицинския, немедицинския и административния персонал, като част от политиката на лечебното заведение за развитие и задържане на квалифициран човешки ресурс. Предвид динамиката в медицината и необходимостта от поддържане на високо качество и безопасност на лечебния процес, продължаващото обучение и професионалното развитие на служителите са сред основните приоритети на дружеството. Реализирани са обучения, включително:
· опреснителен курс „Спешни състояния“ за медицински сестри с лектори от 
ОАРИЛ при МБАЛ – Благоевград, проведен през 2025 г. и продължаващ през 2026 г.;
· обучение на санитарите за работа с дезинфекционни препарати – видове, 
правилно приложение и изисквания за безопасност;
·  индивидуални обучения и повишаване квалификацията на служители, 
включително придобиване на допълнителна професионална квалификация на главната медицинска сестра и лаборант от клинична лаборатория.
· В рамките на политиката за развитие и устойчиво обезпечаване на човешкия 
ресурс са предприети действия за привличане и задържане на бъдещи медицински специалисти. Назначени са две служителки, обучаващи се в специалност „Медицинска сестра“, образователно-квалификационна степен „бакалавър“, като лечебното заведение подпомага тяхното професионално развитие с цел след придобиване на необходимата квалификация те да продължат професионалния си път като медицински сестри в структурата на болницата.
· Преместване на клиничната лаборатория от третия на първия етаж с цел осигуряване 
на по-добър и равнопоставен достъп на пациентите до лабораторни услуги, улесняване обслужването на възрастни пациенти и лица със затруднена подвижност, както и подобряване организацията на работа чрез по-ефективно разпределение на потоците от пациенти, проби и персонал.
· Разкриване на ТЕЛК състав като ново направление в дейността на лечебното заведение. 
Процедурата е в ход, като „СБАЛПФЗ – Благоевград“ ЕООД разполага с необходимия кадрови потенциал за обезпечаване на дейността. Предвижда се финансирането на тази дейност да се осъществява от Министерството на здравеопазването.
· Разкриването на ТЕЛК състав е от съществено обществено значение предвид 
дългогодишните затруднения в системата на медицинската експертиза, свързани със забавяне на освидетелстването и преосвидетелстването на лица с трайно намалена работоспособност и необходимостта от подобряване достъпа на гражданите до своевременна и качествена експертиза. Създаването на ТЕЛК към лечебното заведение ще допринесе за подобряване достъпа на населението от област Благоевград до медицинска експертиза, намаляване на натоварването на съществуващите комисии и повишаване ефективността на процеса. Лечебното заведение има готовност за стартиране на дейността, включително осигурен медицински състав, необходим за работа на комисията, като към настоящия момент се очаква приключване на съответните административни процедури и издаване на необходимите разрешения от компетентните органи.
· Откриване на Медицински център: за реализирането му се извършва подготовка на 
помещенията, включително изграждане на парова инсталация в кабинетите и привеждането им в съответствие с изискванията на медицинските стандарти.Създаването на Медицински център ще даде възможност за развитие на дейността на лечебното заведение в областта на извънболничната медицинска помощ, като осигури достъп на пациентите до консултации и специализирани медицински услуги от водещите специалисти на болницата. Чрез включването на клиничната лаборатория и медицинските специалисти от лечебното заведение ще се създаде възможност за комплексно обслужване на пациентите – от диагностика и консултация до последващо проследяване и лечение. Разкриването на Медицинския център ще допринесе за по-ефективно използване на наличния кадрови потенциал, разширяване обхвата на предоставяните медицински услуги, повишаване достъпността на специализираната помощ за населението и създаване на допълнителни възможности за устойчиво развитие на лечебното заведение.
· изграждане на православен параклис на територията на лечебното заведение; 
· изграждане на работилница за по-прецизн работа по отношение извършване на 
ремонтно-техническите дейности в ЛЗ и правилното съхранение на инструменти и апаратура. 
· подготовка и разработване на проект за изграждане на нова сграда на лечебното 
заведение. 

	По т. 5 от писмото:
	Какъв е размерът на основното трудово възнаграждение на г-н Иван Стоянов Станчев, както и какви допълнителни възнаграждения са му изплащани за периода от назначаването му до момента?
	Възнаграждението на г-н Иван Станчев не може да се разглежда отделно от следните данни:
	В платформата „Диагноза България“, която се явява публичен одит на здравната ни система - https://diagnozabulgaria.com/personnel/rankings , в раздел Възнаграждения в болниците по персонал, по данни за Май 2026 год. по основни възнаграждения (евро) СБАЛПФЗ Св. Ив. Рилски Благоевград ЕООД заема седмо място в страната, второ място в Благоевградска област, вкл. и пред другото общинско дружество СБАЛО „Св.Мина“ ЕООД - Благоевград! Този впечатляващ резултат е постигнат от задружните усилия на целият персонал и е израз на високото качество на предоставяните медицински услуги и човешко отношение към пациентите и техните близки в ЛЗ. 
Тези данни сочат основните трудови възнаграждения по трудов договор, приведени към пълно работно време, по данни от единните електронни отчетни форми (ЕЕОФ), подавани от болниците към Министерство на здравеопазването. Стойностите НЕ представляват нетно възнаграждение „на ръка“, нито пълния размер на всички начислени възнаграждения — допълнителни плащания, бонуси, извънреден труд, нощен труд, ДМС и др. не са включени. Реалното възнаграждение може да е значително по-високо (бонуси, дежурства, ДМС) или по-ниско (непълно работно време). За сравнение: по данни от ЕЕОФ основните трудови заплати са едва около 60% от общия разход за персонал на болниците (≈1,29 от ≈2,15 млрд. лв. за 2025 г.); останалите ~40% са осигуровки, допълнително материално стимулиране, извънреден и нощен труд, обезщетения и други, които тук не се виждат.

	В този смисъл заплатата на г-н Станчев е напълно законна, отговаряща на законовите изисквания и на правилата приети за определяне на работна заплата в ЛЗ.
	По т. 6 от писмото: 
	На какво основание са определяни и изплащани допълнителни възнаграждения, включително твърдените в сигнала суми, изплащани на тримесечие?
	Допълнителното материално стимулиране (ДМС) в СБАЛПФЗ – Свети Иван Рилски- Благоевград ЕООД се определя и изплаща на основание чл. 13 от Вътрешните правила за работната заплата и утвърдената Методика за определяне на допълнително материално стимулиране (ДМС). Решенията за изплащане на ДМС не се вземат еднолично, а след обсъждане и оценка от Медицинския съвет, при участие на главния счетоводител, който представя информация за финансовото състояние на лечебното заведение. Въз основа на направената оценка и при наличие на финансови възможности, Медицинския  съвет приема решение относно изплащането на ДМС, а управителя  издава съответната заповед.
	При определянето на размера на ДМС се отчитат финансовия резултат на лечебното заведение, постъпилите приходи, обемът на дейността, индивидуалния принос на служителите, изпълнението на поставените задачи, постигнатите резултати и реално отработеното време ,съгласно Методиката за определяне на ДМС. Допълнителното възнаграждение е изплащано на персонала на лечебното заведение съобразно приетите критерии и извършената оценка, а не единствено на г-н Иван Станчев.

	По т. 7 от писмото: 
	Използвал ли е г-н Иван Стоянов Станчев полагаемия му платен годишен отпуск и как е отчитано работното му време, включително в дните на заседания на комисии, Председателски съвет и заседания на Общински съвет Благоевград?
Г-н Иван Стоянов Станчев има право на общо 32 работни дни платен годишен отпуск за една календарна година, от които 26 работни дни основен платен годишен отпуск и 6 работни дни допълнителен платен годишен отпуск на основание експертно решение на ТЕЛК. За 2024 г. му се полагат 3-и /три/ дни платен годишен отпуск, който е използван. За 2025 г. му се полагат 32 работни дни платен годишен отпуск, от които към настоящия момент е ползвал 28 работни дни, като остатъкът от неизползвания платен годишен отпуск е 4 работни дни. За 2026 г. към датата на изготвяне на настоящия отговор остатъкът от неизползвания платен годишен отпуск е 10 работни дни.
	Работното време на служителя е отчитано по общия ред, приложим за всички работници и служители на лечебното заведение, съгласно действащото трудово законодателство.  В дните, в които е участвал в заседания на комисии, Председателски съвет и заседания на Общински съвет – Благоевград, същият е ползвал отпуск, който е разрешаван и отчитан по установения ред с издадени заповеди на работодателя и е отразен в документацията за отпуските и работното време.

	По т. 8 от писмото: 
	Назначавани ли са в дружеството лица, посочени в сигнала като роднини, близки или свързани лица с г-н Иван Стоянов Станчев? Ако да - моля да посочите длъжностите, основанието и реда за назначаването им.
[bookmark: _Hlk235547621]	В лечебното заведение е назначен г-н Стоян Станчев – баща на г-н Иван Стоянов Станчев, на длъжност „общ работник“. Назначаването е извършено на свободна щатна длъжност по реда и при условията на Кодекса на труда, чрез сключване на трудов договор, в рамките на правомощията на работодателя. При назначаването са отчетени практическият му опит и умения за извършване на общи ремонтни, технически и поддържащи дейности, необходими за нормалното функциониране на лечебното заведение. 
	В рамките на трудовите си задължения г-н Стоян Станчев извършва текущи ремонтни и поддържащи дейности по сградния фонд и оборудването на лечебното заведение. Изпълнението на тези дейности със собствен персонал е допринесло за ограничаване на необходимостта от възлагането им на външни изпълнители и за оптимизиране на разходите на дружеството.

	По т. 9 от писмото: 
[bookmark: _Hlk235602412]	Сключвани ли са договори с външни изпълнители за поддръжка на интернет страница, IT услуги или други сходни дейности? Ако да - моля да посочите изпълнителя, предмета, стойността и реда за избор.
По отношение на договор с външни изпълнители за поддръжка на интернет страница - граждански договор е сключен със Станислав Терзийски за създаване и поддръжка на интернет страницата на „СБАЛПФЗ – Благоевград“ ЕООД. Договорът е със срок от 01.10.2025 г. до 31.05.2026 г., при договорено възнаграждение в размер на 255.65 евро /500 лв./ месечно. Предметът на договора включва създаване, техническа поддръжка и актуализиране на интернет страницата на лечебното заведение с цел осигуряване на нейното нормално функциониране и публикуване на актуална информация.
Договорът е сключен по реда на Закона за задълженията и договорите, след преценка на необходимостта от възлагане на дейността на външен изпълнител и в рамките на правомощията на управителя като представляващ и работодател на лечебното заведение.
Сключени договори за IT услуги или други сходни дейности ЛЗ има с фирмите:
1. ВУДУТЕК ООД – дългогодишен наш партньор, последно договорът е подновен 25.03.2026 год.
2. А1 България ЕАД – договор сключен м. юни 2025 год. за изграждане на кибер стена – във връзка с разпорежданията на закона, ъпгрейт на компютърни мрежи, WiFi – покритие на терена на цялата болница, видеонаблюдение, телевизия, мобилни телефони.

В ЗАКЛЮЧЕНИЕ:
Искам да подчертая – няма никакви законови основания г-н Иван Стоянов Станчев да бъде упрекнат в неизпълнение на служебните си задължения. В изпълнение на възложените му функции той многократно е оказвал съдействие извън рамките на стандартното работно време, когато конкретни обстоятелства и възникнали ситуации са го налагали. В редица случаи, свързани с аварийни ситуации, организационни дейности и необходимост от координация, е присъствал в лечебното заведение в късните часове, както и през почивни дни.
Съществен принос има и участието му в организацията и координацията на посещението на представители на Световната здравна организация в лечебното заведение – събитие от значение за представянето на проблемите и възможностите за развитие на болницата. За тази цел той многократно е осъществявал пътувания, включително до гр. София със собствен транспорт, с оглед своевременното подпомагане на необходимата организация. Следва да се отбележи, че „СБАЛПФЗ – Благоевград“ ЕООД е сред малкото лечебни заведения в региона, осъществили подобен контакт с представители на СЗО.
Във връзка с реализирането на дейностите по профилактика и диагностика на туберкулозата г-н Станчев е участвал и в организацията на действия, свързани с осигуряването и използването на мобилен флуорограф, включително посещения в гр. Смолян с цел установяване на техническото му състояние, както и до град Сандански във връзка осъществяване на логистика за профилактика на ТБК.
Считам за необходимо да отбележа и обстоятелството, че в хода на изпълнение на управленските ми функции съм получавал нееднократни предложения и намеци от различни лица да бъде прекратена работата на г-н Станчев в лечебното заведение. В някои от тези разговори е било заявявано или намеквано за интерес към заеманата от него длъжност. Поради обективни причини не бих желал на този етап да посочвам конкретни имена, но считам, че времето и обстоятелствата ще покажат действителните мотиви зад подобни действия!

21.07.2026 год.						С уважение:
Благоевград							д-р Вл. Пандев - Управител


 
2

image1.png
Eye

CBAJIN®3
CB. UBAH PUJICKMN
BJIATOEBIPALL
073 884210




image2.png




